Na temelju članka 20. i članka 35. stavka 1. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26), članka 57. Statuta Dječjeg vrtića „Leptir“ („Službeni glasnik Općine Vrpolje“ broj 6/25, 12/25 i 4/26 i „Službeni glasnik Općine Sikirevci“ broj 4/25, 13/25 i 3/26) i članka 9. Pravilnika o upisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir Vrpolje“  („Službeni glasnik Općine Vrpolje“ broj 6/25 i 4/26 i „Službeni glasnik Općine Sikirevci“ broj 4/25 i 3/26), Upravno vijeće Dječjeg vrtića „Leptir Vrpolje“ na svojoj 27. sjednici održanoj 15. srpnja 2026. godine donijelo je

ODLUKU O UPISU DJECE U DJEČJI VRTIĆ „LEPTIR VRPOLJE“
ZA PEDAGOŠKU GODINU 2026./2027.

Članak 1.
Ovom Odlukom utvrđuje se način i organizacija upisa za pedagošku godinu 2026./2027., kao i uvjeti upisa, prednosti, rokovi sklapanja ugovora, iznos naknade za usluge vrtića te ostale podatke važne za upis djece i pružanje usluga. 
Članak 2.
Upisi se vrše za djecu od navršenih godinu dana života do polaska u osnovnu školu. 
U vrtićki program mješovite odgojno-obrazovne skupine (1. - 3. godina života), upisuju se djeca rođena od 1. rujna 2023. do 31. kolovoza 2025. godine. U mješovitu odgojno-obrazovnu skupinu od treće godine do polaska u školu upisuju djeca starija od 1. rujna 2023. godine. U mješovitu odgojno-obrazovnu skupinu od četvrte godine do polaska u školu upisuju djeca starija od 1. rujna 2022. godine.
Članak 3.
	Redoviti programi u koje se djeca upisuju su sljedeći:
· cjelodnevni program u trajanju od 10 sati dnevno,
· poludnevni program s ručkom u trajanju od 5-6 sati dnevno,
· poludnevni program bez ručka u trajanju od 5-6 sati dnevno.
	
Članak 4.
Temeljem podnesenih Zahtjeva roditelja za nastavak korištenja  usluga vrtića, utvrđen je broj slobodnih mjesta za upis djece za pedagošku 2026./2027. godinu:

U sjedištu Dječjeg vrtića „Leptir Vrpolje“, upisuju se djeca prema dobnim skupinama i broju slobodnih mjesta:

	MJEŠOVITA ODGOJNO-OBRAZOVNA SKUPINA
	Broj djece sukladno DPS
	Slobodna mjesta za upis djece

	1. Djeca u dobi od navršenih godinu dana do treće godine života
	12
	3

	2. Djeca od treće godine do polaska u školu
	20
	7

	3. Djeca od četvrte godine do polaska u školu 1
	22
	0

	4. Djeca od četvrte godine do polaska u školu 2
	22
	8


	
	U Područnom objektu „Sunčana“ u Sikirevcima,  upisuju se djeca prema dobnim skupinama i broju slobodnih mjesta:

	MJEŠOVITA ODGOJNO-OBRAZOVNA SKUPINA
	Broj djece sukladno DPS
	Slobodna mjesta za upis djece

	1. Djeca od treće godine do polaska u školu
	20
	14

	2. Djeca od četvrte godine do polaska u školu 1
	22
	2

	3. Djeca od četvrte godine do polaska u školu 2
	22
	12



Članak 5.
Prilikom upisa djece primjenjuje se bodovanje upisne dokumentacije čime pojedina djeca stječu prednost prilikom upisa. Bodovi su naznačeni u tablici kako slijedi: 

	Kriterij (obvezni prema Zakonu)
	Bodovi
	Napomena / dokaz

	Dijete roditelja invalida Domovinskoga rata
	20
	Rješenje/ potvrda

	Dijete iz obitelji s troje ili više djece
	10
	Izvod iz matične knjige rođenih

	Oba zaposlena roditelja 
	15
	Potvrda poslodavca/elektronički zapis/ ovjerena potvrda poslodavca za radnike u inozemstvu

	Dijete s teškoćama u razvoju ili kroničnom bolesti (nalaz stručnjaka/ liječnika)
	20
	Nalaz tijela vještačenja / potvrda pedijatra

	Dijete samohranog roditelja
	15
	Potvrda o statusu roditelja

	Djeca iz jednoroditeljskih obitelji
	10
	Dokumentacija socijalnog ureda

	Dijete osobe s invaliditetom (HR registar osoba s invaliditetom)
	15
	Potvrda iz registra

	Dijete ostvarilo pravo na socijalnu uslugu udomiteljske obitelji
	15
	Potvrda socijalne službe

	Prebivalište ili boravište na području vrtića
	30
	Potvrda prebivališta

	Roditelji primaju doplatak za djecu
	8
	Rješenje o doplatku

	Roditelj korisnik zajamčene minimalne naknade
	8
	Rješenje o naknadi



Članak 6.
Program predškole obvezan je za svu djecu u godini prije polaska u osnovnu školu.
Program predškole za djecu koja pohađaju Dječji vrtić „Leptir Vrpolje“ integriran je u redoviti program predškolskog odgoja koji se izvodi u odgojno-obrazovnoj skupini za djecu prije polaska u školu. 
Članak 7.
Uz ispunjeni obrazac zahtjeva za upis djeteta u dječji vrtić,  roditelji ili skrbnici su dužni priložiti osnovnu dokumentaciju kako slijedi:

Za dijete:
· Rodni list djeteta,
· Potvrda liječnika o zdravstvenom stanju djeteta (preslika iskaznice imunizacije i potvrda o sistematskom pregledu djeteta ne starija od mjesec dana).
Za dokaz prebivališta:
· Preslika osobnih iskaznica oba roditelja ili skrbnika ili potvrda prebivališta izdana od strane nadležnog tijela.
Za dijete roditelja žrtve i invalida Domovinskog rata:
· Preslika Rješenja o statusu žrtve i invalida Domovinskog rata.

Za dijete zaposlenog/ih roditelja/skrbnika:
· Potvrda poslodavca o zaposlenju, (za inozemne radnike ovjerena potvrda poslodavca o zaposlenju)
· Dokaz o samostalnom obavljanju djelatnosti – rješenje, obrtnica / dokaz o statusu poljoprivrednika ili elektronički zapis iz HZMO.

Za dijete nezaposlenog roditelja/skrbnika:
· Potvrda HZZZ o statusu nezaposlenosti roditelja/skrbnika ili elektronički zapis HZMO.

[bookmark: _Hlk163734886]Za dijete roditelja/skrbnika na rodiljnom ili roditeljskom dopustu:
· Potvrda ili Rješenje HZZO o rodiljnom ili roditeljskom dopustu,
· Potvrda poslodavca o zaposlenju,
· Potvrda HZZZ ili elektronički zapis iz HZMO.

Za dijete samohranog roditelja/skrbnika:
· Rodni list roditelja/skrbnika,
· Smrtni list za preminulog roditelja/skrbnika,
· Potvrda o nestanku drugog roditelja/skrbnika,
· Druga javna isprava kojom se dokazuje da roditelj sam skrbi i uzdržava dijete: potvrda nadležnog Hrvatskog zavoda za socijalni rad.

Za dijete koje živi samo s jednim roditeljem/skrbnikom (jednoroditeljska obitelj):
· Rodni list roditelja/skrbnika, 
· Presuda o razvodu braka ili drugi dokaz da drugi roditelj/skrbnik ne živi u zajedničkom kućanstvu.

Za dijete osoba s invaliditetom
            -     Potvrda iz Registra osoba s invaliditetom

Za dijete iz obitelji s troje ili više djece
             - Izvodi iz matične knjige rođenih

Za dijete uzeto na skrb i uzdržavanje i dijete u udomiteljskoj obitelji: 
· Rješenje ili potvrda nadležnog Hrvatskog zavoda za socijalni rad. 

Za dijete s teškoćama u razvoju:
· Nalaz i mišljenje nadležnog tijela iz sustava socijalne skrbi ili potvrdu izabranog     pedijatra ili   obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja

Za dijete koje ima preporuku Hrvatskog zavoda za socijalni rad za smještaj u Dječji vrtić: 
· Preporuka navedenog Zavoda.

Za dijete čiji roditelji primaju doplatak za djecu
            -    Rješenje o doplatku

Za dijete čiji je  roditelj korisnik zajamčene minimalne naknade
             - Rješenje o naknadi


Za dijete koje zajedno s roditeljima nema prebivalište na području Općine Vrpolje i Općine Sikirevci:
· Rješenje/odluka/potvrda, zaključak o sufinanciranju boravka djeteta druge jedinice lokalne samouprave. 

Članak 8.

Dječji vrtić  prije upisa daje obavijest – Javni poziv upisa djece.
Javni poziv upisa djece  objavljuje se na mrežnoj stranici i oglasnim pločama vrtića.

Članak 9.

Postupak upisa djece u program Dječjeg vrtića provodi Povjerenstvo za upis djece.
Povjerenstvo podnosi Upravnom vijeću prijedlog odluke o upisu, a Upravno vijeće donosi Konačnu listu o upisu.
Poredak na Listi reda prvenstva utvrđuje se zbrojem bodova za svako dijete na osnovu kriterija iz članka 8. ovog Plana.
Lista reda prvenstva objavljuje se na oglasnoj ploči i mrežnoj stranici vrtića. 
Ukoliko roditelj djeteta odustane od upisa ili odbije ponuđeno mjesto, ne uvrštava se na Listu s konačnim rezultatima upisa.

Članak 10.

Ukoliko dvoje ili više djece ostvari jednak broj bodova, redoslijed na Listi reda prvenstva utvrđuje se po kriteriju starosti djeteta, od starijeg prema mlađem za vrtićke skupine djece, a od mlađeg prema starijem za jasličke skupine djece.

Članak 11.

Roditelj ima pravo prigovora na Listu reda prvenstva u dijelu koji se odnosi na njegovo dijete u roku od 3 dana od objave Liste reda prvenstva. Prigovor se u pisanom obliku podnosi Upravnom vijeću, a dostavlja se Povjerenstvu putem elektroničke pošte. Odluku o prigovoru donosi Upravno vijeće u roku od 7 dana od dana isteka roka za podnošenje prigovora. Upravno vijeće može: odbaciti prigovor kao nepravodoban ili podnesen od neovlaštene osobe - odbiti prigovor kao neosnovan i potvrditi rezultate upisa, prihvatiti prigovor i izmijeniti rezultate upisa Odgovor na prigovor dostavlja se elektroničkom poštom. Odluka Upravnog vijeća je konačna. 



Članak 12. 

Roditelji ili skrbnici – korisnici usluga Dječjeg vrtića koji imaju prebivalište na području općina Osnivača sudjeluju u ekonomskoj cijeni redovitih programa Dječjeg vrtića po pojedinom program i iznosu:
· Za cjelodnevni program u trajanju od 10 sati dnevno                   = 105,00 €
· Za poludnevni program s ručkom u trajanju 5-6 sati dnevno        =   85,00 €
· Za poludnevni program bez ručka u trajanju od 5-6 sati dnevno   =  75,00 €

Članak 13.

Temeljem ove Odluke na mrežnoj stranici i oglasnim pločama Dječjeg vrtića „Leptir Vrpolje“ objavit će se Javni poziv za upis djece u 2026./2027. pedagošku godinu. 

Članak 14. 

Ova Odluka stupa na snagu danom donošenja i objavit će se na mrežnoj stranici Dječjeg vrtića „Leptir Vrpolje“. 




KLASA: 601-02/26-01/27
URBROJ: 2178-11-4-01-27-4



Predsjednica Upravnog vijeća 
 Suzana Bilić Vardić, prof. v.r.



